Hver er afstaða ykkar í BSRB til þeirra breytinga sem ASÍ og SA eru að semja um varðandi breytingu á rétti til örorkubóta og greiðslna í veikindum ? Sjálfur er ég öryrki og finnst ég vera búinn að reyna alveg nóg án þess að þurfa að horfa upp á skerðingar á rétti mínum . Eða til hvers halda menn að boðað sé til þessara breytinga ? Og hvað segir þú um þá staðhæfingu Öryrkjabandalagsins að verið sé að koma á tvöföldu heilbrigðiskerfi - alemnnu og einkareknu ? Öryrki Ekki er ég sammála þér um að upp í þessa för - einsog þú orðar það - sé fyrst og fremst lagt til þess að spara peninga . Þótt hugað sé að sparnaði þá er hugmyndin sú að það verði alls ekki á kostnsað öryrkja . Þvert á móti þá er verið að hverfa frá þeirri hugsun að litið sé á öryrkja sem " afgreidda stærð " sem menn nánast kaupi sig frá með því að borga örorkubætur án þess að leita annarra lausna . Nú skal einmitt það gert og hugað að endurhæfingu af meiri krafti en nokkru sinni fyrr . Það gæti vissulega sparað peninga jafnframt því sem það hjálpaði viðkomandi öryrkja til heilsu . Þetta markmið er göfugt og það styð ég heilshugar . Hvað framkvæmdina snertir þá skal ég játa að þar hef ég ákveðnar efasemdir sem ég er að melta með mér þessa dagana . Einsog þú víkur að sagðist Sigursteinn Másson , formaður Öryrkjabandalagsins óttast að verið væri að koma á tvöföldu heilbrigðiskerfi , annars vegar hinu opinbera og hins vegar kerfi sem rekið væri af verkalýðshreyfingunni . Það má ekki gerast . Það má ekki ráðast í breytingar sem á nokkurn hátt grafa undan hinu almenna heilbrigðiskerfi okkar . Hérna eiga menn að fara sér hægt og ekki ráðast í breytingar fyrr en öll kurl eru komin til grafar . Ekki vil ég einkarekna spítala . Þú spyrð um afstöðu BSRB . Þar á bæ er verið að skoða málið . Að svo stöddu get ég sagt að menn eru sammála ASÍ varðandi markmið sem áður segir en efasemdir eru uppi um leiðir . Þú munt heyra frá mér nánar um þetta áður en langt um líður . Kv. Ögmundur